Folketing
2012-10-26

Tak. Ordføreren nævnte tidligere, at der var flere, der fortalte, at man havde prioriteret et område inden for sygehusvæsenet mere end et andet. Når jeg taler med de samme mennesker, dvs. læger, der arbejder ude på sygehusene, fortæller de, at netop fordi man har lavet kræftpakker og hjertepakker, er det dér, man har prioriteret pengene, og så er der ikke ligeså mange penge til lungemedicinsk afdeling. Så er det, jeg spørger: Er det kræftområdet, som Enhedslisten vil gå hen og tage penge fra, eller hvordan skal man prioritere anderledes, hvis det er, man ikke vil have et område frem for et andet? Så vil jeg også gerne have svar på noget af det, vi har været inde på i debatten, nemlig, hvem der kommer først til. Hvis vi har to personer, der begge har et dårligt knæ, som gør, at de ikke kan køre lastbil, og den ene har arbejde, og den anden ikke har, er det så rimeligt, at den ene bliver stillet bedre end den anden?